เรื่องร้องเรียน: ทาง กทม. กำลังปรับปรุงเกาะกลางถนนสีลม บางจุดให้คนข้ามถนนง่ายขึ้น โดยการเคาะฟุตบาทกลางถนนบางส่วนให้เป็นระดับเดียวกับพื้นถนน คนข้ามถนนสะดวกก็จริง แต่กลายเป็นว่ารถมอเตอร์ไซค์ใช้ความเรียบของพื้นถนนกับช่องว่างตรงเกาะกลางเพื่อแอบกลับรถ แล้วถนนสีลมมีเสารถไฟฟ้าเป็นจำนวนมาก เวลาขับรถยนต์ผ่านถนนสีลม พวกรถมอเตอร์ไซค์ที่แอบกลับรถตรงเกาะกลาง ชอบกลับรถแล้วขับพุ่งออกมาแบบปุ๊บปั๊บ คนขับรถจะต้องรีบเบรคและเสี่ยงต่อการเกิดอุบัติเหตุ
การดำเนินการของเจ้าหน้าที่: การปรับปรุงทางเท้าเกาะกลางบริเวณทางม้าลายให้เรียบเสมอผิวจราจรเพื่อให้ประชาชนและวิลแชร์ใช้งานได้อย่างสะดวก ในส่วนของรถจักรยานยนต์แอบกลับรถ เป็นเรื่องของการบังคับใช้กฏหมาย สำนักการโยธาจะดำเนินการประสาน สน.ทุ่งมหาเมฆ เพื่อบังคับใช้กฏหมายต่อไป
ความเห็นของผู้แจ้ง: เคยแจ้งตำรวจจราจรแล้ว ตำรวจก็บอกว่า "แล้วจะแวะมาดู แต่เรื่องนี้เป็นเรื่องจิตสำนึกของคนจะให้ผมมาเฝ้าตลอดก็คงไม่มีเวลา" นี่คือคำตอบที่ผมได้ยินจากตำรวจมา  สรุปจนทุกวันนี้ปัญหาก็ยังเหมือนเดิมทุกอย่าง ขับรถผ่านก็ไม่เคยเห็นมีวีลแชร์ใช้เกาะกลางข้ามสักคัน เห็นมีแต่รถมอเตอร์ไซค์กลับรถกันเป็นว่าเล่น แถมรถมอเตอร์ไซค์จะไปเบียดเอาคนที่จะข้ามตรงทางข้ามด้วยซ้ำ   แทนที่ว่าจะทำทางข้ามให้ปลอดภัย กลับกลายเป็นว่าอันตรายกว่าเดิม
พื้นที่: แขวงสีลม เขตบางรัก กรุงเทพมหานคร